བོད་ཀྱི་གསུང་རབ་ལ་གདོང་དར་བསྒྲོན་སྲོལ་བྱུང་བ་དེ་ལས་ང་ཚོས་ཤུགས་ལ་གནས་ཚུལ་གཞན་ཞིག་རྟོགས་ཐུབ་པ་ནི་བོད་ཀྱི་ཡུལ་ལུང་ཁག་ཏུ་གསུང་རབ་ཧ་ཅང་གིས་འབོར་ཆེན་པོ་ཞིག་བྱུང་ཟིན་པ་དེ་ཤེས།གསུང་རབ་དེ་དག་ལ་དྲིལ་ཆས་གཞན་རྣམས་བསྒྲོན་ནས་ཀུན་དགའ་ར་བའི་ནང་དུ་གྲལ་ལ་མངའ་བ་བཞིན་འཇོག་སྐབས།གསུང་རབ་དེ་དག་གི་ནང་དོན་གང་ཞིག་ཡིན་པ་དེ་དག་གདོང་དར་གྱི་སྟེང་དུ་ཤིན་ཏུ་བསྡུས་པའི་སྒོ་ནས་བྲིས་ཏེ་ཀ་མད་ལ་གོ་རིམ་བཅོལ་ཏེ་ཀུན་དགའ་ར་བར་བསྒྲིགས་ཏེ་ལྟ་ཀློག་དང་བདག་གཉེར་སླ་བའི་ཆེད་དུ་ཡིན།དེ་བཞིན་དུ་གསུང་རབ་དེ་འབྲི་བཞེངས་གནང་སྐབས་སྦྱིན་བདག་གི་འཁོས་འབྱོར་ལ་གཞིགས་པའི་གསུང་རབ་དེ་དག་ལ་གདོང་དར་རབ་འབྲིང་ཐ་གསུམ་སྟེ་གདོང་དར་ལྔ་བརྩེགས་ནས་ལན་གཅིག་མའི་བར་དུ་བསྒྲོན་སྲོལ་བྱུང་ཡོད་པ་སྟེ།ལྔ་པ་ཆེན་པོའི་དགོངས་པ་རྫོགས་སུ་བཞེངས་པའི་བཀའ་འགྱུར་ཁག་གི་གདོང་དར་ཏེ་སྤྱི་ལོ༡༦༨༣ལོ་སྟེ་ཆུ་ཕག་ལོར་ཤར་འོལ་དགའ་སྟག་རྩེར་རྒྱལ་བའི་བཀའ་འགྱུར་བཞེངས་པ་དེ་དག་གི་གདོང་དར་བཞི་བརྩེགས་ཀྱི་སྟེང་ནས་རིམ་པས་དིང་ཕོན་དམར་ཁྲ་ཚོན་སྣ་ཚོགས་གསེར་མ་ནང་ཤ་ལིང་ལྗང་།གོས་སྐྱེར་འཇམ་སེང་ནང་ཤ་བྱང་དར་སྔོན་པོ།གོས་དམར་འཇམ་སང་ཐོག་དར་སྐུད་དམར་པོའི་ཕར་ཆིན་གྱི་ཀ་ཐོ་མཚན་བྱང་ནང་ཤ་ལིང་སྐྱེར།ཀ་རས་སྒོང་ཤུན་མར་སོ་སོའི་བཞུགས་བྱང་འཁོད་པ།ཞལ་ཁེབས་གདོང་དར་རྣམས་ལ་ཚོན་སྤེལ་གྱི་མཐའ་བཅད་སྟོང་སྐུད།སྤྱི་ལོ༡༦༨༤ལོ་སྟེ་ཤིང་བྱི་ལོར་ཡར་གསུམ་ལྷུན་པོ་རྩེའི་ཉེ་འདབས་བཟད་མཐོང་སྨོན་གཞིས་ཀར་བཞེངས་པའི་བཀའ་འགྱུར་གྱི་གདོང་དར་བཞི་བརྩེགས་ཀྱི་སྟེང་ནས་རིམ་པས་ཁ་ཐི་གཞི་ལྗང་ཚོན་ཁྲ་གསེར་མེད་ལྕགས་སྒྲོག་སྒོ་ཁྱིམ་འབྲུག་ཚང་ཉལ་ཅན་ནང་ཤིང་ལིང་ལྗང་།བཟང་གོས་དམར་པོ་འཇམ་སང་ནང་ཤ་ལིང་དམར།བཟང་གོས་སྐྱེར་ཁ་འཇམ་སང་ཐོག་སྟོང་སྐུད་དམར་པོའི་ཕར་ཆིན་གྱི་ཀ་ཐོ་མཚན་བྱང་ཡོད་པའི་ནང་ཤ་ལིང་སྐྱེར།ཀ་ཅི་སྒོང་ཤུན་མར་ཆོས་ཚན་བཞུགས་བྱང་འཁོད་པ།ཞལ་ཁེབས་གདོང་དར་ཚང་མར་ཚོན་སྤེལ་གྱི་མཐའ་བཅད་སྐུད་རྟ།ཤིང་གླང་ཤར་འོལ་དགའ་སྟག་རྩེར་བཀའ་འགྱུར་བཞེངས་པ་ལ་གདོང་དར་ལྔ་བརྩེགས་ཀྱི་སྟེང་ནས་རིམ་པས་ཁ་ཐི་ལྗང་གསེར་མེད་དང་།གོས་དམར་ལྗང་སང་བཅས་པའི་ནང་ཤ་ལིང་ལྗང་།གོས་སྐྱེར་འཇམ་སང་ནང་ཤ་ལིང་དམར།གོས་སྔོན་འཇམ་སང་ཐོག་སྟོང་སྐུད་གསེར་པོའི་ཕར་ཆིན་གྱི་ཀ་ཐོ་མཚན་བྱང་ཡོད་པ་ནང་ཤ་དར་སྔོ་སྐྱ།ཀ་ཅི་སྒོང་ཤུན་མར་ཇོ་ཙེའི་མེ་ཏོག་ལྡུལ་བརྩེགས་བྲིས་ཐོག་ཆོས་ཚན་བཞུགས་བྱང་ཡོད་པ།ཞལ་ཁེབས་གདོང་དར་གྱི་མཐའ་བཅད་སྟེང་སྐུད་ཚོན་སྤེལ་གྱི་སྐུད་རྟ།སྤྱི་ལོ༡༦༨༩ལོ་སྟེ་ས་སྤྲེལ་འཕྱོང་རྒྱས་འཕྱིང་དབར་སྟག་རྩེར་བཞེངས་པའི་བཀའ་འགྱུར་གྱི་གདོང་དར་ལྔ་བརྩེགས་ཀྱི་སྟེང་ནས་རིམ་པས་ཁ་ཐི་རྙིང་མ་གཞི་ལྗང་ལྕགས་སྒྲོག་ཆ་བདུན་རས་གཞི་མི་འགྲེང་ཐོར་བུ་ཡོད་པའི་ལྗང་ལིང་གི་ནང་ལྡན།གོས་དམར་འཇམ་སང་ལིང་ལུའི་ནང་ལྡན།གོས་སྐྱེར་འཇམ་སང་ལིང་ཟི་ཧུན་གྱི་ནང་ལྡན།གོས་སྔོན་འཇམ་སང་ཐོག་སྟོང་སྐུད་གསེར་པོའི་ཕར་ཕྱིན་གྱི་ཀ་ཐོ་མཚན་བྱང་དང་འཁོད་པའི་ལིང་སྔོན་གྱི་ནང་ལྡན།ཀ་ཅི་སྒོང་ཤུན་མར་བཞུགས་བྱང་འཁོད་པ།སྤྱི་ལོ༡༦༨༢ལོ་སྟེ་ཆུ་ཁྱི་ལོར་ཚྭ་བ་མཛོ་སྒང་དུ་བཀའ་འགྱུར་སྐྱ་པོད་བཞེངས་པར་གདོང་དར་གསུམ་བརྩེགས་ཀྱི་ནང་རིམ་པས་ཁ་ཐི་རྙིང་པ་གཞི་དམར་གསེར་དང་ནང་ཤ་ཀ་རས།གོས་སྔོན་འཇམ་སང་ཐོག་སྟོང་སྐུད་གསེར་པོའི་འཕར་ཆིན་ཀ་ཐོ་མཚན་བྱང་ཡོད་པའི་ནང་ཤ་ཀ་རས་སྟོང་སྐུད་དཀར་དམར་གྱི་མཐའ་བཅད།ཀ་རས་ཐོག་ཆོས་ཚན་བཞུགས་བྱང་འཁོད་པ།སྤྱི་ལོ༡༦༨༣ལོ་སྟེ་ཆུ་ཕག་ལོར་ཤེར་དཀར་མི་འགྱུར་རྡོ་རྗེ་རྫོང་དུ་བཀའ་འགྱུར་བཞེངས་པར་གདོང་དར་གསུམ་བརྩེགས་ཀྱི་སྟེང་ལ་ཁ་ཐི་གཞི་དམར་ནང་ཤ་བྱང་དར་ལུ་ཧང་།དེ་འོག་གོས་སྐྱེར་འཇམ་སང་ཐོག་སྟོང་སྐུད་དམར་པོའི་ཀ་ཐོ་མཚན་བྱང་ཡོད་པ་ནང་ཤ་སྨན་རྙིང་།དེ་འོག་ཀ་རས་སྒོང་ཤུན་མར་ཆོས་ཚན་བཞུགས་བྱང་འཁོད་པ་ཞེས་པ་སོགས་ལས་ང་ཚོས་བོད་ཀྱི་གསུང་རབ་ལ་གདོང་དར་རབ་འབྲིང་ཐ་གསུམ་ཡོད་པའང་གཅིག་ཤེས་ཀུན་གྲོལ་ཐུབ་བོ།།